KOMISIJOS DIREKTYVA 2009/56/EB
2009 m. birželio 12 d.
kuria ištaisomos Direktyvos 2008/126/EB, kuria iš dalies keičiama Europos Parlamento ir Tarybos direktyva 2006/87/EB, nustatanti techninius reikalavimus vidaus vandenų laivams, nuostatos, susijusios su jos perkėlimo į nacionalinę teisę data
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. gruodžio 12 d. Europos Parlamento ir Tarybos direktyvą 2006/87/EB, nustatančią techninius reikalavimus vidaus vandenų laivams ir panaikinančią Tarybos direktyvą 82/714/EEB (1), ypač į jos 20 straipsnio 1 dalį,
kadangi:
(1)
Vadovaudamosi 2008 m. gruodžio 19 d. Komisijos direktyvos 2008/126/EB, kuria iš dalies keičiama Europos Parlamento ir Tarybos direktyva 2006/87/EB, nustatanti techninius reikalavimus vidaus vandenų laivams (2), 2 straipsniu, valstybės narės turi perkelti Direktyvą 2008/126/EB į nacionalinę teisę ne vėliau kaip 2008 m. gruodžio 30 d.
(2)
Dėl techninių priežasčių Direktyva 2008/126/EB iki tos dienos nebuvo paskelbta Europos Sąjungos oficialiajame leidinyje. Todėl reikėtų ištaisyti Direktyvos 2008/126/EB nuostatas, susijusias su jos perkėlimo į nacionalinę teisę data.
(3)
Siekiant išvengti konkurencijos iškraipymo ir nevienodo saugos lygio, Direktyvos 2006/87/EB pakeitimai turėtų būti įgyvendinti kuo greičiau. Tačiau, Direktyvą 2008/126/EB paskelbus 2009 m. sausio 31 d., jai perkelti į nacionalinę teisę reikėtų numatyti tinkamą laikotarpį.
(4)
Šioje direktyvoje numatyta priemonė atitinka 1991 m. gruodžio 16 d. Tarybos direktyvos 91/672/EEB dėl vidaus vandenų keliais krovinius ir keleivius vežančių laivų kapitonams išduotų nacionalinių pažymėjimų abipusio pripažinimo (3) 7 straipsnyje nurodyto komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 2008/126/EB 2 straipsnio pirmoje pastraipoje data „2008 m. gruodžio 30 d.“ pakeičiama data „2009 m. birželio 30 d.“
2 straipsnis
Ši direktyva skirta valstybėms narėms, kuriose yra vidaus vandenų kelių, nurodytų Direktyvos 2006/87/EB 1 straipsnio 1 dalyje.
Priimta Briuselyje 2009 m. birželio 12 d.